钦定古今图书集成/方舆汇编/边裔典/第040卷 > 苍霞草 > 《论市舶》前人
## 钦定古今图书集成/方舆汇编/边裔典/第040卷 > 苍霞草 > 《论市舶》前人

或谓“定海沿边，旧通番舶，宜准闽、广事例，开市抽税，
则边储可足而外患可弭。”殊不知彼狡者倭，非南海
诸番全身保货之比；防严禁密，犹惧不测，而况可启
之乎！况其挟赀求利者，即非脯肝饮血之徒，而捐性
命、犯锋镝者，必其素无赖藉者也。岂以我之市不市
为彼之寇不寇哉？殷监不远，元事足征。当商舶未至，
而绝之为易，贸易既通而一或不得其所，将穷凶以
逞，则将何以御之矣？今之寇边者动以千万计，果能
一一而与之市乎？内地之商闻风胆落，果能驱之而
使市乎？既以市招之而卒不与市，将何辞以罢遣之
乎？倭以百市，兵以千备，倭以千市，兵以万备，犹恐不
足以折其奸谋，我之财力，果足以办此乎？且互市一
开，非计日限月之可期也，彼之求市者无已，则我之
备御者亦无已，果能屯兵而不散已乎？此皆利害之
较然也。乃谓可以足边储而弭外患，斯不已大缪乎？